รัฐบาลไทย-ข่าวทำเนียบรัฐบาล-‘รมช.มนัญญา’  ปิดทางทำกินเอกชน- ล้ง ลอบนำเข้าทุเรียนทำลายชื่อไทย สั่งถอนใบอนุญาตพ่วงอาญา
วันเสาร์ที่ 1 กรกฎาคม 2566
‘รมช.มนัญญา’  ปิดทางทํากินเอกชน- ล้ง ลอบนําเข้าทุเรียนทําลายชื่อไทย สั่งถอนใบอนุญาตพ่วงอาญา
‘รมช.มนัญญา’  ปิดทางทํากินเอกชน- ล้ง ลอบนําเข้าทุเรียนทําลายชื่อไทย สั่งถอนใบอนุญาตพ่วงอาญา
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เปิดเผยว่า ได้รับรายงานจากนายระพีภัทร์ จันทรศรีวงศ์ อธิบดีกรมวิชาการเกษตร เรื่องดําเนินการระงับใบอนุญาตส่งออกทุเรียนบริษัทเอกชนที่ลักลอบนําเข้าทุเรียนจากประเทศเพื่อนบ้าน และล้งที่ร่วมกระทําผิด พร้อมดําเนินคดีอาญากับกลุ่มบุคคลที่มีพฤติกรรมดังกล่าวแล้ว ทั้งนี้เป็นไปตามนโยบายที่ได้ให้ไว้กับกรมวิชาการเกษตรมาต่อเนื่องที่ต้องเข้มข้นกับการเอาผิดบริษัทส่งออกและล้ง ที่มีพฤติกรรมลักลอบนําเข้าทุเรียนและสวมสิทธิ์ไทยส่งออก และกรณีพบว่าแปลงเกษตรกรที่ได้ใบรับรองแหล่งผลิตพืช (GAP) ร่วมกระทําผิดก็ต้องดําเนินการเช่นกัน
“เรื่องทุเรียนที่ลักลอบนําเข้าครั้งนี้เมื่อเกิดเรื่องได้เรียกอธิบดีกรมวิชาการเกษตร และเจ้าหน้าที่ศุลกากรมาชี้แจงปัญหาที่เกิดขึ้นและขอให้สองหน่วยงานร่วมมือกันทํางาน และร่วมกันตรวจทุเรียนส่งออกอย่างเข้มงวดเพื่อป้องกันการสวมสิทธิ์ หากพบการกระทําผิดให้จับกุมและดําเนินคดีและอายัดสินค้า และรายงานให้ทราบทุกครั้ง เรื่องนี้ต้องขอให้ช่วยกันเพราะรัฐบาลโดยกระทรวงเกษตรและสหกรณ์ได้พยายามช่วยเหลือเกษตรกรชาวสวนเพื่อรักษาการส่งออกทุเรียนไทยเช่นในวิกฤติโควิด19ที่ประเทศคู่ค้าเช่นจีนให้ความเชื่อมั่นประเทศไทยจนทําให้มูลค่าการส่งออกทุเรียนสูงเป็นแสนล้านบาทต่อปีต่อเนื่องแม้ในยามยากลําบาก ดังนั้นอย่าให้ใครมักง่ายทําลายตลาดทุเรียนไทย ซึ่งในเรื่องนี้กําชับตลอดว่าให้กวดขันทุกด่านให้เฝ้าระวัง และให้ดําเนินคดีหากพบผิดโดยไม่ต้องเกรงใจใครทั้งสิ้น” นางสาวมนัญญา กล่าว
รมช.เกษตรฯ กล่าวต่อว่าขอความร่วมมือประชาชนทุกภาคส่วนเป็นหูเป็นตาให้ภาครัฐอีกทางหนึ่งด้วย เพราะการลักลอบนําเข้าเพื่อมาวนส่งออกสวมชื่อทะเบียนสวนไทยมีมาต่อเนื่อง ดังนั้นขอให้ทุกคนช่วยกันรักษาชื่อเสียงทุเรียนไทย อันเป็นเศรษฐกิจของประเทศ ต้องร่วมกันป้องกันไม่ปล่อยให้คนกลุ่มเดียวทําลายชื่อเสียงทุเรียนของไทย
ทั้งนี้เมื่อวันที่29มิ.ย.2566 ที่ผ่านมา นายระพีภัทร์ จันทรศรีวงศ์ อธิบดีกรมวิชาการเกษตร ได้สั่งฟ้องอาญา บริษัทผู้ส่งออกพร้อมสั่งระงับใบอนุญาตล้ง และระงับใบอนุญาตบริษัทผู้ส่งออก กรณีเหตุเกิดเมื่อวันที่23มิ.ย.2566กรมศุลกากรจับกุมทุเรียนลักลอบนําเข้าจากชายแดน ภายหลังตรวจสอบข้อเท็จจริงแล้วเสร็จในวันที่29มิ.ย.66ได้มอบอํานาจให้หัวหน้าด่านตรวจพืชนครพนม ไปแจ้งความร้องทุกข์ต่อพนักงานสอบสวน สถานีตํารวจภูธรเมืองนครพนม จ.นครพนม ให้ดําเนินคดีบริษัทผู้ส่งออก ฐานแจ้งข้อความอันเป็นเท็จต่อเจ้าหน้าที่เพื่อให้ได้รับรองสุขอนามัยพืช (ส่งออกทุเรียน) ซึ่งอาจทําให้ผู้อื่นหรือประชาชนเสียหาย ตามมาตรา137แห่งประมวลกฎหมายอาญา พร้อมกับออกคําสั่งกรมวิชาการเกษตรระงับหนังสือสําคัญแสดงการจดทะเบียนเป็นผู้ส่งผลทุเรียนสดออกไปนอกราชอาณาจักร,ทะเบียนDU (ระงับบริษัทผู้ส่งออกที่กระทําความผิด) และระงับหนังสือสําคัญแสดงการขึ้นทะเบียนโรงงานผลิตสินค้าพืช,ทะเบียนDOA (ระงับล้งที่กระทําความผิด)พร้อมกําชับให้ด่านตรวจพืชทุกด่าน ที่ทําหน้าที่ออกใบรับรองสุขอนามัยพืช (พ.ก.7)เพิ่มความเข้มงวดในการตรวจสอบใบรับรองแหล่งผลิตพืช (GAP)ให้ถูกต้อง หากตรวจสอบพบว่าผู้ส่งออก หรือ โรงคัดบรรจุ (ล้ง) มีเจตนาแจ้งหรือให้ข้อมูลกับทางราชการในการออกใบรับรองสุขอนามัยพืช (พ.ก.7) อันเป็นเท็จ ให้ทุกด่านตรวจพืช ดําเนินการตามกฎหมายอย่างเคร่งครัดและรอบคอบ ซึ่งกรมวิชาการเกษตรได้แนะนําวิธีการรับรองการใช้GAPเพื่อป้องกันการสวมสิทธิ์ไว้แล้ว